French til VG i Kongo: - Jeg har ikke fått tid til å sørge
- Jeg er veldig satt ut og i sjokk. Dødsfallet kom veldig overraskende på meg, sier Joshua French til VG. Søndag morgen fant han vennen Tjostolv Moland død på cella. French hadde på seg en grønn fangedrakt med oransje krage, slik alle de 1500 fangene i fengselet må gå med.Nordmannen har vært i totalt tre avhør og hans advokat Hans Marius Graasvold fortalte i dag at kongolesiske myndigheter har satt søkelyset på French i forbindelse med Tjostolv Molands død. - Det er klart jeg er under etterforskning. Det var to mann innelåst på en celle og nå er den ene død. Det er helt naturlig at det blir en etterforskning, sier French. Nå deler han celle med 10 andre fanger.- Det er forferdelig trist og det er et stort tap det som har skjedd. Det er ufattelig, legger han til. Til Dagbladet utdyper nordmannen hva hans cellekamerat de siste drøyt fire årene har betydd for ham.Mandag ble det kjent at norske myndigheter bruker Molands begravelse som et argument overfor kongolesiske myndigheter for å få French hjem til Norge. French sier han ønsker å bruke en eventuell begravelse til å fremstille kameraten på en mer riktig måte. - Jeg har så mange pene ting å si om Tjostolv. Jeg føler han har blitt fremstilt på en måte som ikke er riktig, og som han selv ikke ville vært enig i. Jeg håper å kunne bidra til å rette opp dette inntrykket. Det finnes mange unike trekk ved Tjostolv som kanskje ikke verdsettes i det norske A4-samfunnet. Afrika og andre steder i verden var definitivt hans element. Han var en eventyrer, en tøffing og en veldig intelligent kar, sier French om kameraten. På tross av at han nå blir sittende igjen alene i det kongolesiske militærfengselet, frykter ikke nordmannen de andre fangene. - Jeg er veldig alene her, men jeg har absolutt full støtte i hele fengselet. Det er mange kongolesere som gir full støtte, sier French til avisen.I dag ble det kjent at Kripos reiser ned for å delta i obduksjonen av Moland. - Jeg er glad for at en norsk patolog kommer for å overvære obduksjonen. Det ville også vært bra om norske etterforskere kunne kommet for å se på den nå avstengte cellen, sier French.Norske myndigheter jobber nå med å få French hjem til Norge så snart som mulig. - Det som har høyest prioritet nå, etter det tragiske som skjedde med Moland, er å få French hjem. Enten i form av en soningsoverføring eller en benådning, og aller helst det siste, sa utenriksminister Espen Barth Eide til VG mandag. Kongo har rett og slett ikke svart på brev fra norske myndigheter. Utenriksministeren sier de aldri har opplevd lignende. - Dette er stikk i strid med all normal diplomatisk sedvane, sa Espen Barth Eide til VG mandag.
VG møtte Joshua French i luftegården til militærfengselet Ndolo i Kongos hovedstad Kinshasa i formiddag.